[{"text_idx": "#000001", "text": "Tudu ku\u0308la la\u0308hedalt ku\u0308titi ta\u0308hnikhirv"}, {"text_idx": "#000002", "text": "8. oktoobri o\u0303htul ku\u0308titi La\u0308a\u0308ne-Virumaalt Tudu ku\u0308la la\u0308hedalt Anguse jahimaadelt ta\u0308hnikhirv, kes on sealkandis vo\u0303rdlemisi haruldane isend."}, {"text_idx": "#000003", "text": "Ta\u0308hnikhirve puhul on tegemist vo\u0303o\u0303rliigiga, keda tohib ku\u0308ttida aastaringi. Kuigi varasemalt on teda na\u0308htud pigem Lo\u0303una-Eestis Vo\u0303rumaal, siis on ta\u0308hnikhirve ku\u0308titud ka 2014. aasta novembri algul Saaremaal Nasva kandis. Samuti on ta\u0308hnikhirve na\u0308htud aasta enne seda Ida-Virumaal. Viimati ja\u0308i ta\u0308hnikhirv rajakaamerasse Tartumaal Meeksi jahipiirkonnas 2019. aasta su\u0308gisel."}, {"text_idx": "#000004", "text": "Kuidas ta\u0308hnikhirv Anguse jahimaadele sattus, pole kindlalt teada. Kuna 2013. aastal ja\u0308i ta\u0308hnikhirv Permisku\u0308la jahimaadel rajakaamerasse, siis arvati nu\u0308u\u0308d, et tegemist vo\u0303is olla sama isendiga, kes nu\u0308u\u0308d on la\u0308a\u0308ne poole liikunud."}, {"text_idx": "#000005", "text": "Kohalikud jahimehed olid ta\u0308hnikhirve arvatavasti ka varem na\u0308inud, aga kuna sealsetel jahimeestel selle liigi osas va\u0308ga varasemaid kogemusi polnud ja kindlat kinnitust samuti mitte, siis ei osatud varem midagi kahtlustada. Kuniks ta\u0308hnikhirv selle aasta kevadel piirkonnas rajakaamerasse ja\u0308i. Tagantja\u0308rgi u\u0308tleb kohaliku jahiseltsi esindaja Erkki Etverk, et ta\u0308hnikhirv on pildilt va\u0308ga ha\u0308sti eristatav. \u201ePilt on piisavalt hea kvaliteediga, et kui suurendada, siis on na\u0308ha, et tal on ta\u0308hnikhirvele iseloomulik nahk, saba ja triip selja peal,\u201c to\u0303des ta."}, {"text_idx": "#000006", "text": "Ta\u0308hnikhirv ja\u0308i esimest korda piirkonnas kaamerasse. Foto: rajakaamera"}, {"text_idx": "#000007", "text": "Etverk, kes viibis mo\u0308o\u0308dunud na\u0308dalavahetusel samas jahis, andis teada, et Angusel ku\u0308titi ta\u0308hnikhirv tavalise u\u0308hisjahi ka\u0308igus, kui peeti jahti po\u0303drale. \u201eJahikoer vo\u0303ttis selle ta\u0308hnikhirve ja\u0308lje u\u0308les ning loom tuli ajust va\u0308lja laskekaugusesse, kus teda ku\u0308ttida tohtis,\u201c selgitas Etverk."}, {"text_idx": "#000008", "text": "Ajujahti peeti vo\u0303rdlemisi keerulisel jahipiirkonnas Tudu la\u0308hedal. \u201eSeal me va\u0308ga oma jahiseltsiga jahti ei teegi, ainult siis, kui on rohkem rahvast, ka mujalt piirkondadest. See ala on aga paras vo\u0303serik ja palju liigendatud po\u0303llusoppe ja kinnikasvanud talumaid,\u201c to\u0303i Etverk va\u0308lja."}, {"text_idx": "#000009", "text": "Eestis on ta\u0308hnikhirve kohatud u\u0308ksikjuhtudel 1980. aastatel Alutagusel ning 2013. aastal Vo\u0303rumaal Lasval ja Ida-Virumaal Permisku\u0308la la\u0308histel. Pa\u0308rast seda na\u0308hti ja ku\u0308titi ta\u0308hnikhirv 2014. aastal Saaremaal. Viimati na\u0308hti ta\u0308hnikhirve teadaolevalt rajakaamera vahendusel 2019. aastal Meeksi jahipiirkonnas Tartumaal."}, {"text_idx": "#000010", "text": "Ta\u0308hnikhirv on vo\u0303o\u0303rliigina meie maadele ra\u0308nnanud valdavalt Venemaalt ja La\u0308tist, kus peetakse neid hirveaedades. Vo\u0303o\u0303rliik ta\u0308hendab seda, et nad on inimtegevuse tagaja\u0308rjel sattunud va\u0308ljapoole oma looduslikku levilat. Teatud osa vo\u0303o\u0303rliikidest on suuteline paljunema uutes oludes ja nad omavad kohalikule loodusele negatiivset mo\u0303ju, misto\u0303ttu nimetatakse neid invasiivseteks vo\u0303i looduslikku tasakaalu ohustavateks vo\u0303o\u0303rliikideks."}, {"text_idx": "#000011", "text": "Ta\u0308hnikhirv vo\u0303ib meie loodusele tuua negatiivset mo\u0303ju ka sellega, et nad ristanduvad punahirvega. \u201eOsasid isendeid Eestis arvatakse olevat ka ristandid, aga neid saab aru alles kolju ja\u0308rgi, et kas tegemist ta\u0308hnikhirve, punahirve vo\u0303i nende ristanditega,\u201c selgitas Etverk."}, {"text_idx": "#000012", "text": "Keskkonnaameti 2015. aasta ka\u0308skkirjaga \u201eTa\u0308hnik- ja kabehirve loodusest eemaldamise korraldamine\u201c on varasemalt ta\u0308hnik-ja kabehirvede loodusest eemaldamiseks kehtestatud jahiaeg, mille ja\u0308rgi vo\u0303ib neid ku\u0308ttida 1. oktoobrist kuni 31. jaanuarini. Samas on Keskkonnaministeerium juba 2015. aastal va\u0308ljendanud oma seisukohta, et ta\u0308hnik- ja kabehirve isendid tuleb nende esinemisel kiiremas korras loodusest eemaldada, et va\u0308ltida nende sigimist ja siin populatsiooni loomist vo\u0303i hu\u0308bridiseerimist punahirvega."}, {"text_idx": "#000013", "text": "Selle eesma\u0308rgi ta\u0308itmiseks on Keskkonnaministeeriumi hinnangul oluline lubada mo\u0303lema liigi aastaringset jahti, mis suurema to\u0303ena\u0308osusega tagab soovitud tulemuse saavutamise. Keskkonnaministeerium leidis oma arvamuses Keskkonnaametile, et nende kahe hirveliigi Eesti loodusest eemaldamisel tuleb LKS \u00a7 57 lg 3 ja JahiS \u00a7 23 lg 4 p 2 alusel kehtestada ajaliselt piiramata jahiaeg."}, {"text_idx": "#000014", "text": "Keskkonnaamet ta\u0308iendas mo\u0308o\u0308dunud aastal ka oma ka\u0308skkirja \u201eTa\u0308hnik- ja kabehirve loodusest eemaldamise korraldamine\u201d, mille ja\u0308rgi on varitsus- vo\u0303i hiilimis- vo\u0303i peibutusjaht nendel isenditele lubatud aastaringselt. Ajujaht ja jaht jahikoeraga, v.a FCI 6. ru\u0308hma kuuluva jahikoeraga, kelle to\u0303ustandardis kinnitatud maksimaalne turjako\u0303rgus on u\u0308le 52 cm, on lubatud 1. oktoobrist kuni jahiaasta lo\u0303puni."}, {"text_idx": "#000015", "text": "Rootsis ka\u0308ib ajaloo suurim hundijaht"}, {"text_idx": "#000016", "text": "Vabadele jahipiirkondadele on vo\u0303imalik esitada kasutuso\u0303iguse lubade taotlusi"}, {"text_idx": "#000017", "text": "Po\u0303drapull kannab siiani uhkeid sarvi"}, {"text_idx": "#000018", "text": "Po\u0303der kahjustas koduo\u0303ues erilist puud"}, {"text_idx": "#000021", "text": "Ajakiri Eesti Jahimees ilmub alates 2001. aastast. Ta on suunatud Eesti jahimeestele, ning po\u0303nevat lugemist leiab ka iga looduseso\u0303ber. Ilmub 6 korda aastas."}]